প্রশ্নটা হলো পরিবর্তনটা কোন দিকে ঘটবে? বিকল্পটা কী? পুঁজিবাদের বিকল্প তো পুঁজিবাদ হতে পরে না। দাসব্যবস্থা, সামন্তব্যবস্থা ও পুঁজিবাদী ব্যবস্থার ভেতর শত শত বৎসর ধরে বিকশিত ব্যক্তিমালিকানা ব্যবস্থাটি আজ তার চরম পরিণতিতে এসে পৌঁছে গেছে। তার পক্ষে এখন আর দেবার কিছুই নেই, ধ্বংস ছাড়া। এখন নতুন ব্যবস্থা আনতে হবে। সে-ব্যবস্থাটা ব্যক্তিমালিকানার হতে পারে না। দুই কারণে। প্রথম কারণটি বৈজ্ঞানিক, দ্বিতীয়টি মানবিক। মানুষের ইতিহাস এগোবে, যাবে সে সামনের দিকে, সেই অগ্রযাত্রায় ব্যক্তিমালিকানা হচ্ছে প্রধান প্রতিবন্ধক। এই বন্ধন ছিন্ন না করলে ইতিহাস সামনের দিকে যেতে পারবে না। আর ইতিহাসের পক্ষে তো পেছনদিকে যাবার কোনো উপায়ই নেই, সে তো ফেরত যাবে না সামন্তসমাজে, কিংবা দাসসমাজে; থাকতে পারবে না যেখানে সে আটকা পড়েছে সেখানেও; অচল হলে তো ভেঙেই পড়বে, আপনা থেকেই। চলতে হলে তাকে যেতে হবে সামনের দিকে। সর্বোপরি মুনাফার প্রশ্নে উন্মত্ত পুঁজিবাদ আজ যে ধরনের উন্নতি ঘটাচ্ছে তা এই গ্রহে মানুষের অসিত্মত্বের জন্য জ্বলন্ত হুমকি হয়ে দেখা দিয়েছে। পুঁজিবাদী উন্নতি আরো এগোলে মহাবিপর্যয় দেখা দেবে। উন্নতির এই ধারা থেকে বিশ্ব আজ অব্যাহতি চায়।